Հարկային բարեփոխումները հանրապետականների վերջին հնարավորությունն է
Սենատում հանրապետականների ձախողումն առողջապահական օրինագծի շուրջ և ընթացող քաղաքական վերջին զարգացումները խնդրահարույց են հանրապետականների և մասնավորպես նախագահ Թրամփի համար, քանի որ կարող են ազդել հաջորդ տարվա Կոնգրեսի ընտրությունների ընտրությունների արդյունքների վրա։
Սենատում հանրապետականների առաջնորդ Միչ Մաքքոնելի համար անցած երեքշաբթի օրը չափազանց անբարենպաստ էր: Նախ, չնայած նախագահ Թրամփի ճնշումներին առողջապահական օրինագծի ընդունման համար, հանրապետականներին չհաջողվեց այն անցկացնել ԱՄՆ-ի Սենատում: Բացի այդ, նույն օրը հայտնի դարձավ Մաքքոնելի հավատարիմ դաշնակից Թենեսիի սենատոր Բոբ Քորքերի թոշակի անցման և Ալաբամայի նախնական ընտրություններում Մաքքոնելի մեկ այլ դաշնակից սենատոր Լյութեր Սթրենջի պարտության մասին, որի մրցակիցն էր ծայրահեղ պահպանողական Ռոյ Մուրը: ԱՄՆ-ի Սենատ Մուրի ընտրվելը ոչ միանշանակ ազդեցություն կարող է ունենալ այստեղ հանրապետականների դիրքերի վրա: «Նա չի թաքցնում, որ համակարգից դուրս է ու կարող է քննադատել հանրապետական վերնախավին անհրաժեշտության դեպքում: Դա կարող է խնդրահարույց դառնալ Սենատում հանրապետականների առաջնորդ Միչ Մաքքոնելի համար»,- ասում է Մոլի Ռեյնոլդսը Բրուքինգսի հաստատությունից: Մուրի հաղթանակը նաև յուրօրինակ զգուշացում էր հանրապետականներին: «Երբ օրենսդիր աշխատանքի ընթացքում չի գրանցվում հաջողություն այնպիսի կարևոր հարցի շուրջ, ինչպիսիք է Օբամաքեյրը, ապա դա չափազանց դժվարեցնում է գործող օրենսդիրների վերընտրվելու հնարավորությունը»,- ասում է հանրապետական կուսակցության հարցերով քաղաքական փորձագետ Ջոն Ֆիհերին: Այժմ հանրապետականների օրակարգային հարցը հարկային բարեփոխումներն են: «Սա շատ լավ հնարավորություն է վերջապես հիմնովին վերանայել մեր հարկային օրենսգիրքը: Մենք կարող ենք զարգացնել տնտեսությունը, խրախուսել աճը և նոր աշխատատեղեր ստեղծել»,- ասում է Մաքքոնելը: Սակայն այս հարցում ևս նրանք հանդիպում են դեմոկրատների հակադրմանը: «Ասեմ, որ սա չի բխում ամերիկացի ժողովրդի շահերից»,- ասում է դեմոկրատների առաջնորդ Չաք Շումերը: Հարկային բարեփոխումների փաթեթը կրկին քննության կենթարկի հանրապետականների միասնությունը Սենատում: Սա հանրապետական մեծամասնության վերջին հնարավորությունն է առաջընթաց գրանցել նախագահ Թրամփի օրակարգային հարցերում: Վերջինս քննադատության է ենթարկել Սենատում հանրապետականներին Օբամաքեյրի չեղարկման օրենսդրական նախաձեռնության տապալման համար և, հավանաբար, կուժեղացնի քննադատությունը, եթե հարկային բարեփոխումները արժանանան նույն ճակատագրին: